
«HVA VIL DERE HER?»

Det gamle Spencer-geværet pekte rett mot brystet til Johan Dala, og han kunne se at hanen allerede var spent. Det var bare en enkeltskudds baklader, men mer enn farlig nok likevel –og den forholdsvis unge kvinnen som holdt våpenet virket både sikker og besluttsom, så det var ingen grunn til å tvile på at hun aktet å bruke geværet hvis hun måtte.

«Du kan være helt rolig, frue,» forsikret Johan så beroligende som han klarte. «Vi skal faktisk ikke noe som helst her. Er bare på vei forbi.»

«Så fortsett med å ri forbi!» svarte hun i en klart avvisende tone, mens hun løftet haken litt ekstra og beholdt det stridige uttrykket i ansiktet.

Johan merket seg likevel at hun var ganske vakker under den besluttsomme minen, og han så at de gnistrende, brune øynene antakelig var både store og pene når hun åpnet dem mer. De fyldige leppene var hardt sammenpresset akkurat nå, og et par begynnende furer ved munnvikene bidro til å gi ansiktet karakter. Huden hennes var brun og herdet av sol og vind, og det mørke håret var skjult av en stor og bredbremmet hatt. Antakelig var hun et sted i trettiårene, trodde han.

Til tross for at de grove mannfolkklærne gjorde sitt beste for å skjule det, var hun utpreget kvinnelig å se til. Skikkelsen var liten og lett, med bare svake antydninger til barm og hofter. Men til tross for den ubetydelige størrelsen utstrålte hun en forbausende kraft og besluttsomhet, der hun sto litt bredbent og holdt geværet.

«Du er visst ikke så gjestfri at det gjør noe, frue?» undret Johan fortsatt vennlig, der han satt på hesteryggen med begge hendene hvilende på salhornet foran seg. «Er det noen spesiell grunn til at du er så avvisende mot kameratene mine og meg?»

«Ikke forsøk deg!» fnyste hun. «Jeg er sikker på at du vet godt hvorfor jeg er mistenksom og på vakt mot alle fremmede. Alle her omkring vet det.»

«Vi har aldri vært her før, så vi aner ikke hva du snakker om,» forsikret Johan. «Ikke sant, gutter?»

Johan kikket på Ramiro Santos, som satt på hesten til venstre for ham, og meksikaneren nikket smilende mens han så bare på kvinnen. Deretter gløttet Johan bak seg mot Running Bull, men Kiowa-indianeren ble som ventet sittende og stirre like alvorlig og taus som før. Han så ikke ut til å bry seg om episoden i det hele tatt.

«Mener du å si at dere ikke kommer fra Big L?» spurte kvinnen tydelig mistroisk etter å ha tenkt seg om litt.

«Hva er Big L?»

«Hallo! Vet du virkelig ikke det? Da må du sannelig være ny her omkring?» Hun så ikke helt ut til å tro det.

«Det stemmer,» sa Johan med et nikk. «Vi kom akkurat nå. Er på vei vestover mot Santa Fe. Ihvert fall har vi tenkt oss dit, men det har tatt lang tid. Vi har stoppet og tatt livet med ro mange steder underveis.»

«Underveis fra hvor?» ville hun vite. Både stemme og mine avspeilte fremdeles en betydelig mistenksomhet.

«San Antonio, Texas. Vi dro derfra allerede sist høst, så vi har drevet på i omtrent et halvt år nå,» sa Johan med et lite smil.

«Landstrykere, altså?» Hun satte opp en utfordrende mine.

«Du kan godt si det,» svarte Johan medgjørlig.

«For meg ser dere mer ut som omreisende revolvermenn og slåsskjemper,» hevdet hun, men hun lot likevel geværet synke før hun med vante hender spente ned hanen.

«Vel, du kjenner sikkert ordtaket om hunden og hårene,» sa Johan med et skjevt smil. «Vi er tre fredelige fyrer, i hvert fall så lenge vi får være i fred selv. For det meste har vi spilt kort og hatt det hyggelig på veien. Vi bodde for eksempel ganske lenge nede ved San Angelo i Texas, i landsbyen hvor Ramiro kommer fra. Hyggelige mennesker.» Johan smilte ved minnene, for meksikanerne hadde virkelig tatt gjestfritt imot dem.

«Jaså? Og nå er dere på jakt etter arbeid, tenker jeg?» spurte hun med et tydelig snøft. «I så fall kommer naturligvis Buck Warner på Big L til å hyre dere på flekken –om ikke for annet, så for at jeg ikke skal gjøre det!»

«Vi er ikke ute etter arbeid hos verken den ene eller den andre, frue,» opplyste Johan og undertrykte et sukk. «Tenkte bare å hilse på og høre om det gikk an å få kjøpe litt mat her, før vi drar videre.»

En lang stund ble hun stående taus og vurdere dem, før hun endelig trakk på skuldrene og hengte rifla over en skulder etter remmen. Deretter nikket hun mot et vanningstrau med en gammel pumpe midt på gårdsplassen.

«Dere kan vaske dere og vanne hestene der borte. Etterpå kan dere sette dyrene inn i innhegningen der de fire andre gampene går. Fint om dere slår litt friskt gress utenfor og hiver det inn til hestene med det samme, for det er blitt temmelig avgnagd der inne. Maten er ferdig om en times tid,» erklærte hun og lot til å slappe litt mer av. Øynene hennes åpnet seg mer og ga Johan rett i antakelsen.

«Takk skal du ha, frue,» smilte han da de hoppet av hestene. «Jeg heter Johan Dala, og dette er Ramiro Santos. Running Bull rir sammen med oss, selv om han liker å holde seg litt for seg selv.»

Meksikaneren hilste med sitt sedvanlige strålende smil. Han løftet på den flotte sombreroen og bukket dypt mot kvinnen, mens Running Bull overså henne helt.

«Litt av en gjeng,» mumlet hun og himlet med øynene.

«Ja, men vi er snille og greie,» lo Johan.

«Helt sikkert,» nikket hun fremdeles avmålt. «Jeg heter Julie Taylor. Jeg er enke, og jeg eier denne ranchen. Mannen min het Ross Taylor, men han ble drept for vel et halvt år siden. Skutt ned mens han var ute og arbeidet med kveget vårt, og jeg er helt sikker på at det var folkene til Buck Warner på Big L som gjorde det.»

«Er det stridigheter mellom dere?»

«Det kan du vedde på at det er!» sa hun med et brått nikk. «Men vi kan snakke mer om det siden, for nå må jeg gå og lage mat. Karene mine kommer inn snart. Ranchen heter forresten Rossland, etter mannen min.»

Rossland var åpenbart ingen stor ranch, i hvert fall ikke etter bygningene å dømme, men den lå vakkert til like ved en liten elv som skar seg gjennom et vårgrønt landskap. Beitene så bra ut, og langs elva vokste det løvskog og kratt som kunne gi skygge når det var som varmest om sommeren, så stedet som sådant var det ingenting i veien med.

«Fin liten ranch,» slo Ramiro fast, som et ekko av tankene til Johan.

«Slett ikke verst,» nikket han tilbake mens han begynte å pumpe vann til hestene. Running Bull hadde vært førstemann ved trauet, men som vanlig hadde han stått rolig og ventet uten å gjøre arbeidet selv –slik var han bare. Kroppslig arbeid lå langt under hans verdighet, men ellers var han iherdig nok når det gjaldt å ri eller jakte, og han var ram til å drive med alle mulige andre sysler som det sømmet seg en kriger å beskjeftige seg med.

«Fin liten dame også,» gliste Ramiro og blunket til Johan.

«Ja visst, men jeg tror ikke du skal gjøre deg noen forhåpninger der, min venn,» lo svensken og ristet på hodet.

«Hvem vet?» Ramiro trakk muntert på skuldrene. «Enke i over et halvt år, var det ikke så hun sa?»

«Hun var åpenbart glad i mannen sin,» påpekte Johan.

«Hva har det med saken å gjøre, amigo?» Ramiro lo på den sorgløse måten sin.

«Kanskje mer enn du tror, min venn –kanskje mer enn du tror.»

Johan salet av den store, svarte hingsten sin og ga seg god tid til å gni den over hele kroppen etterpå. Til sist striglet han den grundig, før han slapp den inn til de andre hestene i innhegningen. Da var dyrene til Ramiro og Running Bull allerede på plass, men det var ingen tvil om hvem som ble leder i flokken. Svarten kneiste med nakken og travet omkring med halen høyt hevet, og det var ingen av de andre som utfordret ham –til det var den tidligere villhingsten altfor stor og selvsikker.

«La oss slå litt gress til dem,» brummet Johan og så seg om etter en ljå.

«Running Bull vil speide og gjøre seg kjent i området,» erklærte indianeren øyeblikkelig, og uten å vente på svar la han i vei til fots. Han småsprang lett nedover mot elva, og øyeblikket etter var han forsvunnet i krattet og skogen der nede.

«I hele mitt liv har jeg aldri sett noen som er reddere for å gjøre et arbeidsslag!» snøftet Ramiro en smule ampert.

«Å speide er også arbeid,» lo Johan. «Kom igjen. Det står to ljåer der borte, så det er bare å gå i gang, amigo! Hvis du kan bruke en ljå, da?»

«Jeg tipper at jeg er minst like god til å slå som du er!»

«Det skal vi sannelig se på!»

Dermed gikk de i gang med ljåene, side om side bortover enga, og Johan undret seg over hvor lett han fremdeles fikk det til. Bevegelsene og rytmen satt liksom i kroppen hans fra tidligere år, og knesvikten og de små, vuggende skrittene fremover for hvert sving med orvet kom nesten helt av seg selv. Han syntes egentlig at det var morsomt å slå gress igjen –kanskje fordi det minnet ham om gode dager oppe i Minnesota, sammen med Peder Valen, Elin og de andre som bodde der.

I hvert fall kunne gleden til Johan neppe ha noe med minnene fra Sverige å gjøre, for de var slett ikke mye å fryde seg over –det beste med den tiden var at den var over.

Johan ristet litt på hodet og samlet seg igjen om tankene på Minnesota. Han så for seg ansikter og syntes han hørte stemmer, latter, små hvin av glede. Minnene fikk ljåen til å synge i gresset, og Johan fikk opp dampen så det virkelig dugde. Det varte ikke lenge før Ramiro måtte innse at han var slått.

«Du hellige Madonna!» utbrøt han tydelig oppgitt og irritert. «El Rubio kan visst mer enn å skyte med revolver!»

«Et par kunster til kan jeg vel,» lo Johan. «Taperen må bære alt gresset bort til innhegningen.»

«Da begynner jeg like godt med en gang,» slo Ramiro fast. Han satte ljåen fra seg og hentet en rive i stedet.

Mens de arbeidet, benyttet Johan anledningen til å se seg om på ranchen. Han syntes den hvitkalkede hovedbygningen av adobe så ganske bra ut, og den virket forholdsvis rommelig. En stor, overbygget veranda utenfor inngangsdøren så innbydende ut med noen gyngestoler i skyggen under taket, og de mørke vinduene inne i de tykke leirveggene vitnet om et kjølig og behagelig indre.

I tillegg var det flere andre hus rundt det store, åpne tunet. Mest iøynefallende var den rommelige låven som også huset både redskapsskjul og stall. Dessuten så han et avlangt adobehus som helt sikkert var mannskapsbrakke, med en kjøkkendel i den ene enden. Det fantes også et eldhus for slakting og tilbereding av kjøtt, foruten et skjul som antakelig huset veden. Også et par andre uthus så Johan, og i det ene var det åpenbart en liten smie og et slags verksted.

I det hele tatt var det en helt alminnelig liten ranch, med innhegninger og vanningstrau utenfor husklyngen. Vannet ble tydeligvis pumpet fra elva til husene og vanningstrauene i innhegningene, og dessuten gikk det nok en del vann til en ganske stor kjøkkenhage på baksiden av hovedbygningen. Johan skjønte at ranchen Rossland hadde eksistert i ganske mange år, og han undret seg på hva som lå bak krangelen med den åpenbart større og sterkere Big L-ranchen.

Etter en halv times arbeid hadde de slått mye gress og båret alt sammen bort til innhegningen, hvor hestene tok godt for seg av det friske fôret. Ramiro hadde akkurat kastet det siste fanget med gress inn mellom stokkene i innhegningen, da en flokk ryttere åpenbarte seg et stykke unna. De red mot ranchen i god fart.

«Må være karene som arbeider for henne,» ropte Johan.

«Helt sikkert,» støttet Ramiro og rettet seg opp mens han stirret. «Sannelig ikke mange! Jeg teller fire.»

«Og du teller riktig, min venn,» gliste Johan. «Heldig for deg at de ikke var flere, for da hadde du vel ikke greid å telle så langt.»

«Ikke tøy lykken din for langt nå, hombre!» flirte Ramiro. «Tror du vi bør holde våpnene klare?»

Johan ristet på hodet.

«La oss bare vente på dem her ved innhegningen,» sa han. «Så vidt jeg kan se, er det tre eldre karer og en ungdom.»

De fire rytterne kom raskt nærmere, og noen sekunder senere galopperte de inn på gårdsplassen. Støvet sto omkring hestebena da de stoppet like ved innhegningen, og ansiktene til de fire karene var temmelig alvorlige og bistre å se til. Tre av dem så ut til å være i godt oppe i årene, mens den fjerde ganske riktig var en ung gutt på omkring femten. De var væpnet med revolvere og geværer, og samtlige hadde allerede trukket geværene før de red inn på tunet. Nå pekte fire børser løselig mot Ramiro og Johan, mens karene stirret mistenksomt på dem over siktene.

«Hvem fanken er dere, og hva gjør dere her?» ropte den unge fyren veslevoksent.

«Vi er på gjennomreise og ble tilbudt et måltid mat sammen med dere,» opplyste Johan. «Ingen grunn til å sikte på oss med geværene.»

«Det er det vi som avgjør, og vi tar ingen sjanser med fremmede,» bjeffet guttungen.

«Er du kanskje sønnen til Julie Taylor?» spurte Johan.

«Det stemmer! Hvor er mor?»

«Jeg er her, Billy,» lød stemmen hennes mildt og syngende borte fra verandaen. «Bare stikk bort geværene, gutter. De fremmede ser ut til å være ok. Ihvert fall har de arbeidet som bare det i den siste halvtimen.»

«Jeg ser de har slått gress, og det er bra,» brummet en av de eldre karene mens han så seg om. «Det betyr at vi slipper å gjøre det. La oss stelle gampene og sette dem inn.»

Enda en gang måtte Ramiro og Johan fortelle hva de het, og begge håndhilste på de fire karene –aller først gutten som åpenbart var arving til ranchen.

Billy var en høy og kraftig bygd gutt som virket litt sint og aggressiv, mens de andre tre var roligere av lynne og utpregede arbeidsfolk som så ut til å ha slitt mye i livet. Eldstemann var en mager og senet kar på nærmere sytti år. Han het Gustav og ble naturligvis bare kalt Gus, mens de to andre virket omtrent jevngamle og hadde åpenbare meksikanske aner. Navnene deres var Manuel og Fernando, og Johan gjettet at de var omtrent seksti –kanskje litt mer enn det også.

«Hvis dere skulle få øye på en indianer et eller annet sted i nærheten snart, er det bare Running Bull,» opplyste Johan til slutt. «Han er sammen med oss og er helt okay.»

«En indianer?» Gus så mistroisk ut.

«Kiowa.»

«Vel, vel, hvis du sier at han er okay, er han vel det.»

«Garantert,» smilte Johan. «Dere må ha jaggu mye å gjøre, hvis dere ikke er flere enn fire mann på ranchen?» fortsatte han mens han så på at karene stelte hestene og slapp dem inn i innhegningen.

«Mer enn nok,» brummet Gus. «Vi var flere før. Nå må til og med Julie være med og arbeide med kveget av og til, og det er en stor skam. Heldigvis har hun Inez, kona til Fernando, til å hjelpe seg med husstell og matlaging, men fruen arbeider altfor mye. Og det gjør Billy også. Guttunger på fjorten burde ha mindre ansvar og alvor enn han har.»

«Jeg er ingen guttunge lenger,» fnyste Billy.

«Nei, dessverre,» mumlet Gus. «Men det skulle du ha vært.»

«Hvor er det blitt av de andre som arbeidet her før?» spurte Johan.

«Tre er døde, og fire andre fant ut at det ikke var sunt å arbeide her lenger,» opplyste Gus. «De pakket og dro sin vei.»

«Djevlene på Big L drepte far også!» utbrøt Billy iltert. «De helvetes svina! De skal nok få svi for det en gang, det skal jeg sørge for!»

«Var det noen som så det?» spurte Johan.

«Jøss da!» sa Billy. «To mann som var sammen med far. Problemet er bare at også de døde, og andre vitner var det ikke. Men det var fremdeles liv i far da vi fant dem, og han fortalte hvem som hadde skutt dem. Det var fire karer fra Big L. Jeg vet hvem de er, men de er drapsmenn som er flinke med alle slags våpen, så det er ikke så enkelt å ta dem. Ihvert fall ikke ennå.»

«Har dere ikke meldt det til myndighetene?»

«Det er ingen lov her ute i New Mexico-territoriet,» brummet Gus. «I hvert fall ikke noen som betyr noe for oss, så der får vi ikke noen hjelp. Jo da, vi har selvfølgelig meldt det til sheriffen, og etterpå har det ikke skjedd noe som helst. Slik er det bare. Vi må passe på oss selv.»

«Kom inn og spis nå!» ropte Julie Taylor borte på verandaen. «Dere kan prate videre ved bordet. Jeg kunne faktisk tenke meg å være med på samtalen selv også.»

Da Johan gikk mot hovedbygningen sammen med de andre, tenke han at det skulle bli interessant å snakke litt nærmere med den vakre enka på Rossland. Han måtte innrømme at han hadde fått en slags motvillig interesse for historien og situasjonen hennes, selv om han visste at det mest fornuftige var å glemme alt sammen fortest mulig og komme seg videre, før han selv og de to andre ble viklet inn i noe som kunne bli temmelig usunt.

Helst burde han og kameratene dra videre allerede neste morgen, tenkte han. Absolutt.

